KOMISJONI RAKENDUSMÄÄRUS (EL) 2020/916,

1. juuli 2020,

millega lubatakse vastavalt Euroopa Parlamendi ja nõukogu määrusele (EL) 2015/2283 laiendada ksülo-oligosahhariidide uuendtoiduna kasutamist ning muudetakse komisjoni rakendusmäärust (EL) 2017/2470

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2283, milles käsitletakse uuendtoitu ning millega muudetakse Euroopa Parlamendi ja nõukogu määrust (EL) nr 1169/2011 ning tunnistatakse kehtetuks määrus (EÜ) nr 258/97 ja komisjoni määrus (EÜ) nr 1852/2001, (1) eriti selle artiklit 12,

ning arvestades järgmist:

(1) Määruses (EL) 2015/2283 on sätestatud, et liidus võib turule lasta ainult loa saanud ja liidu loetellu kantud uuendtoitu.

(2) Vastavalt määruse (EL) 2015/2283 artiklile 8 võeti vastu komisjoni rakendusmäärus (EL) 2017/2470, (2) millega kehtestatakse lubatud uuendtoitude liidu loetelu.

(3) Määruse (EL) 2015/2283 artikli 12 kohaselt peab komisjon esitama rakendusakti eelnõu uuendtoidu liidu turule laskmise lubamise ja liidu loetelu ajakohastamise kohta.

(4) Komisjoni rakendusmäärusega (EL) 2018/1648 (3) anti luba lasta määruse (EL) 2015/2283 alusel liidu turule uuendtoiduna ksülo-oligosahhariidid, mida kasutatakse mitmes toidugrupis, nimelt üldelanikkonna jaoks ette nähtud leivas, hommikusöögihelvestes, küpsistes, sojajookides, jogurtis, puuvilja- või marjavõietes ja šokolaadikondiitritoodetes.

(5) 25. novembril 2019 esitas äriühing Shandong Longlive Biotechnology Co. Ltd taotluse muuta vastavalt määruse (EL) 2015/2283 artikli 10 lõikele 1 uuendtoidu ksülo-oligosahhariidide kasutustingimusi. Taotluses paluti ksülo-oligosahhariidide kasutamise laiendamist Euroopa Parlamendi ja nõukogu direktiivis 2002/46/EÜ (4) määratletud, täiskasvanud üldelanikkonnale ette nähtud toidulisanditele maksimumkoguses 2 g päevas.

(6) Komisjon leiab, et Euroopa Toiduohutusametil (edaspidi „toiduohutusamet“) ei ole käesoleva taotluse puhul vaja teha määruse (EL) 2015/2283 artikli 10 lõike 3 kohast ohutushindamist, sest kavandatav ksülo-oligosahhariidide kasutamise laiendamine on hõlmatud toiduohutusameti tehtud ohutushindamisega, (5) mis oli ksülo-oligosahhariidide kasutamise lubamise aluseks rakendusmäärusega (EL) 2018/1648.

(7) Selles arvamuses hindas toiduohutusamet konservatiivselt kokkupuute ohutust, kasutades suurimat eeldatavat päevadoosi, mille puhul eeldatakse, et inimene tarbib kõiki kavandatud toiduaineid, mis sisaldavad maksimaalset lisatud ksülo-oligosahhariidide kogust. Selle kokkupuute hindamise põhjal järeldas toiduohutusamet, et sellest tulenev suurim eeldatav päevadoos, mis on 7,7 g ksülo-oligosahhariide päevas, jääb ikkagi allapoole nii 10–12 g suurusest ksülo-oligosahhariidide päevadoosist, mida on inimeste kliinilistes sekkumisuuringutes seostatud ägeda ja ajutise mõjuga seedetraktile, kui ka toiduohutusameti poolt varem kehtestatud toitumisalasest võrdlusväärtusest, mis on 25 g toidu kiudainet päevas täiskasvanud üldelanikkonnale puhul (6).

(8) Ksülo-oligosahhariidide toidulisandites kasutamise laiendamisest tulenev tarbimine koguses 2 g ööpäevas koos ksülo-oligosahhariidide praeguse uuendtoiduna kasutamisest tuleneva lubatud suurima päevadoosiga, mis on 7,7 g, võib anda tulemuseks üldise maksimaalse annuse 9,7 g ksülo-oligosahhariide päevas. Ka see ülddoos jääb allapoole nii 10–12 g suurusest ksülo-oligosahhariidide päevadoosist, mida on inimeste kliinilistes sekkumisuuringutes seostatud ägeda ja ajutise mõjuga seedetraktile, kui ka toiduohutusameti poolt varem kehtestatud toitumisalasest võrdlusväärtusest, mis on 25 g toidu kiudainet päevas täiskasvanud üldelanikkonna puhul.

(9) Taotluses esitatud teave ja toiduohutusameti teaduslik arvamus koos eespool esitatud kaalutlustega annavad piisavalt alust arvata, et uuendtoidu ksülo-oligosahhariidide kasutusala kavandatav laiendamine vastab määruse (EL) 2015/2283 artiklis 12 sätestatule.

(10) Seepärast on asjakohane muuta ksülo-oligosahhariidide kasutustingimusi liidu uuendtoitude loetelus, lisades ksülo-oligosahhariidide kasutamise täiskasvanutele ettenähtud toidulisandites.

(11) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Rakendusmääruse (EL) 2017/2470 alusel kehtestatud liidu uuendtoitude loetelu, milles on osutatud uuendtoidule ksülo-oligosahhariididele, muudetakse vastavalt käesoleva määruse lisale.

Artikkel 2 Rakendusmääruse (EL) 2017/2470 lisa muudetakse vastavalt käesoleva määruse lisale.

Artikkel 3 Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 1. juuli 2020 Komisjoni nimel eesistuja Ursula VON DER LEYEN

(1) ELT L 327, 11.12.2015, lk 1.

(2) Komisjoni 20. detsembri 2017. aasta rakendusmäärus (EL) 2017/2470, millega vastavalt Euroopa Parlamendi ja nõukogu määrusele (EL) 2015/2283 uuendtoidu kohta kehtestatakse liidu uuendtoitude loetelu (ELT L 351, 30.12.2017, lk 72).

(3) Komisjoni 29. oktoobri 2018. aasta rakendusmäärus (EL) 2018/1648, millega lubatakse vastavalt Euroopa Parlamendi ja nõukogu määrusele (EL) 2015/2283 lasta uuendtoiduna turule ksülo-oligosahhariidid ning muudetakse komisjoni rakendusmäärust (EL) 2017/2470 (ELT L 275, 6.11.2018, lk 1).

(4) Euroopa Parlamendi ja nõukogu 10. juuni 2002. aasta direktiiv 2002/46/EÜ toidulisandeid käsitlevate liikmesriikide õigusaktide ühtlustamise kohta (EÜT L 183, 12.7.2002, lk 51).

(5) Scientific Opinion on the safety of xylo-oligosaccharides as a novel food pursuant to Regulation (EU) 2015/2283 (Teaduslik arvamus ksülo-oligosahhariidide kui uuendtoidu ohutuse kohta vastavalt määrusele (EL) 2015/2283) (EFSA Journal 2018;16(7): 5361).

(6) Scientific Opinion on Dietary Reference Values for carbohydrates and dietary fibre (Teaduslik arvamus süsivesikute ja kiudainete toitumisalase võrdlusväärtuse kohya) (EFSA Journal 2010;8(3):1462).